Forseti sænska þingsins hefur falið Stefan Löfven að halda áfram viðræðum við leiðtoga annarra flokka um myndun nýrrar ríkisstjórnar í stað þeirrar sem sagði af sér í síðustu viku.
Forseti sænska þingsins hefur falið Stefan Löfven að gegna áfram embætti forsætisráðherra eftir að hann gerði honum grein fyrir gangi viðræðna við leiðtoga annarra flokka um myndun nýrrar ríkisstjórnar. Leiðtoga stjórnarandstöðunnar mistókst í síðustu viku að fá stuðning meirihluta þingmanna fyrir hægristjórn.
Stefan Löfven tilkynnti afsögn sína á mánudaginn var, viku eftir að vantrauststillaga Svíþjóðardemókratanna á hann og stjórn hans var samþykkt á sænska þinginu. Eftir að Andreas Norlén, forseti þingsins, hafði rætt við forsvarsmenn allra flokka, fól hann Ulf Kristersson, leiðtoga hægriflokksins Moderaterna, að reyna stjórnarmyndun og gaf honum þrjá daga til verksins. Eftir að Kristersson mistókst það fékk Stefan Löfven umboðið. Hann tilkynnti þingforestanum fyrr í dag um gang viðræðna við leiðtoga annarra flokka og var þá formlega tilnefndur forsætisráðherra og gefið leyfi til að halda viðræðum áfram, meðal annars við Miðflokkinn og Vinstriflokkinn. Að sögn sænskra fjölmiðla má reikna með að atkvæði verði greidd um nýja stjórn síðar í þessari viku gangi viðræðurnar að óskum. Fylgi allir þingmenn flokkslínum verði nýja stjórnin samþykkt með eins atkvæðis meirihluta.
Forseti sænska þingsins hefur falið Stefan Löfven að halda áfram viðræðum við leiðtoga annarra flokka um myndun nýrrar ríkisstjórnar í stað þeirrar sem sagði af sér í síðustu viku.